Дуней еплъыкIэ щIэщыгъуэ зиIэхэр
СурэтыщI гъуазджэхэмкIэ музейм, Ткаченкэ Андрей и цIэр зезыхьэм, иджыблагъэ къыщызэIуахат «Свой стиль» клубым хэтхэм я IэдакъэщIэкIхэм я 15-нэ гъэлъэгъуэныгъэр.
Хэгъэгум къыщацIыху сурэттеххэмрэ а IэщIагъэм хыхьагъащIэхэмрэ утыкум кърахьат лэжьыгъищэм нэблагъэ. А IэдакъэщIэкIхэр зей цIыху 13-м унэтIыныгъэ зэмылIэужьыгъуэхэр къэхъукъащIэ куэд я сурэттехым кърагъэубыдын яхузэфIэкIащ. Ахэр псори зэкъуегъэувэ сурэт техыным зэрыдихьэхым. Дуней телъыджэм укъыщыхутауэ къыщыпщыхъурт музейм и пэшым узэрыщIэбакъуэу. Нэхъыбэм, дауи, щIыуэпсырщ гулъытэ зыхуащIар, ауэ цIыху щхьэхуэхэм я портретхэми, социальнэ унэтIыныгъэ зиIэ сурэтхэми, нэгъуэщIхэми ущрихьэлIэнут абы.
Илъэс къэси хуэдэу, выставкэм цIыхур щыкуэдт. Абы къахуеблэгъат КъБР-м курортхэмрэ туризмэмкIэ и министр ЩоджэнцIыкIу Мурат, «Русское географическое сообщество»-м и щIыналъэ къудамэм и унафэщI Къуэжакъ Мухьэмэд, КъБР-м и СурэтыщIхэм я зэгухьэныгъэм и тхьэмадэ Темыркъан Геннадий сымэ, нэгъуэщIхэри.
— Ди щIыналъэм и щIыуэпсым уетхьэкъу. Къызыщыхъуи щыIэу къыщIэкIынщ абы сурэт тепхыну тыншу, арщхьэкIэ ар Iуэхум упэрымыхьауэ къэпщIэнукъым. Мы пэшым щытлъагъу дэтхэнэ зы лэжьыгъэми гугъуехьышхуэ пылъщ, абыхэмкIэ болъагъу ар зи Iэдакъэ къыщIэкIам а Iуэхум хуиIэ лъагъуныгъэм и инагъыр. Ди министерствэр мы зэманым жыджэру яужь итщ ди щIыналъэр щIыпIэ нэхъыбэм къызэрыщедгъэцIыхуным, и цIэр фIыкIэ Iуа зэрыхъуным. Мыпхуэдэ гъэлъэгъуэныгъэхэр а Iуэхум икъукIэ къыхуэщхьэпэнущ, — жиIащ ЩоджэнцIыкIу Мурат къыщыпсалъэм.
Темыркъан Геннадий къыхигъэщащ клубым хэтхэм я Iэзагъэм зы илъэсым нэхърэ адрейм нэхъри зэрыхагъахъуэр, сыт щыгъуи гъэщIэгъуэн тщыхъун лэжьыгъэхэр ди пащхьэ кърахьэн зэрахузэфIэкIыр.
— Сурэтхэр зэмыщхьми, абыхэм зы гупсысэщ яIэр: ди хъуреягъым хэлъ дахагъэр къэгъэлъэгъуэнырщ, ар хъумэнырщ. Музейм и пэшитIым цIыхур щыIувщ икIи быдэу си фIэщ мэхъу дэтхэнэми и псэм пэгъунэгъу сурэт къызэригъуэтынур, — жиIащ Темыркъаным.
«Свой стиль» фотоклубым и унафэщI Лукьяненкэ Иван выставкэм кърихьэлIахэм фIыщIэ яхуищIа иужь, жиIащ цIыху къэс и дуней еплъыкIэ щхьэхуэ зэриIэжыр (аращ клубым и фIэщыгъэр зытеухуар).
— ИкъукIэ гуапэ тщохъу ди гъэлъэгъуэныгъэхэм цIыхухэр куэду къызэрыкIуэр, ди сурэтхэм щIэупщIэ зэраIэр. Абыхэм дазэрыхуэфэщэным яужь дитынущ, ди ехъулIэныгъэщIэхэмкIэ дяпэкIи фыдгъэгуфIэну ди мурадщ.
Ди гуапэу къыхэдгъэщыну дыхуейт а выставкэм ди лэжьэгъу пщащэ Къарей Элинэ и лэжьыгъэ зыбжанэ мы гъэми зэрыхэтар.
ИНЭРОКЪУЭ Данэ.
Сурэтхэр Къарей Элинэ трихащ.
